**פירה קנטר** (נולדה ב-1951) היא שחקנית ישראלית.

ביוגרפיה
--------

נולדה במוסקבה. בין השנים 1967 - 1971 למדה משפטים באוניברסיטת מוסקבה.

ב-1971 עלתה לישראל. בשנים 1972 - 1976 למדה תואר ראשון בהיסטוריה של עם ישראל באוניברסיטה העברית בירושלים. בין השנים 1976 - 1980 למדה לימודי משחק בסטודיו למשחק ניסן נתיב. בין השנים 1984 - 1987 למדה סנדאות משחק בישראל ובאיטליה אצל רנה מירבסקה בשיטת יז'י גרוטובסקי. 

### תיאטרון

בתיאטרון חיפה שיחקה בהצגה מאת ובבימויה של גורן אגמון "ארצה". בתיאטרון באר שבע: השתתפה בהצגה "סכסוכים", וב-1982 השתתפה במחזה מאת שון או'קייסי "יונו והטווס". בתיאטרון המדרגות שהקים אשר צרפתי שיחקה לצד יונתן צ'רצ'י בהצגה "סרסור להמונים". במרכז התיאטרוני בנווה צדק שיחקה בהצגה "סוסי שוקולדה" שכתב וביים מוטי אברבוך. בתיאטרון הקאמרי השתתפה ב-1992 בהצגה "תפילה" שביים מארק זכארוב. 

בתיאטרון הסימטה: שיחקה בהצגות שביים ניקו ניתאי "סינים, סינים", "עצמאות", "המפסיד מנצח" ובהצגה "החגיגה של ג'וקו" לצד ג'וש שגיא. 

ב-1985 שיחקה בקומדיה "טריו שינקין" מאת טובה רוגל שעלתה במועדון "צוותא".

ב-1993 הפיקה וכיכבה בהצגת הילדים "כיככזה".

בתיאטרון גשר: ב-2008 השתתפה בהצגה שעיבד וביים יבגני אריה וכתב רועי חן ע"פ סיפור מאת יצחק בשביס-זינגר "שונאים - סיפור אהבה" לצד אפרת בן צור וסשה דמידוב; וב-2009 השתתפה לצד לאורה ריבלין ולוסי דובינצ'יק בהצגה "הרפר ריגן" שביים עודד קוטלר, ובהצגה "טרטיף" מאת מולייר שתרגם יהושע סובול וביים יבגני אריה. ב-2014 שיחקה בפהקת "הנפש הטובה מסצ'ואן" מאת ברטולט ברכט. ב-2017 השתתפה בהפקה של "מקבת" מאת ויליאם שייקספיר, כגרסה ללא מילים.

### טלוויזיה וקולנוע

ב-1982 שיחקה בסרט הראשון שביים אורי ברבש "אות קין" (מאת ערן פרייס), וגילמה את לנה - התפקיד הראשי בסרטו של איתן גרין "לנה" המספר את סיפורה של עולה חדשה מברית המועצות הנאבקת לשחרור בעלה אסיר ציון, אך בינתיים מתפתח קשר בינה לבין גבר אחר. על תפקידה בסרט זה זכתה בפרס שחקנית השנה מטעם האקדמיה הישראלית לקולנוע, פרס ורד הכסף לשחקנית השנה מטעם "מעריב", ובפרס השחקנית הטובה ביותר בפסטיבל אורליאן בצרפת.

ב-1998 שיחקה לצד עזרא כפרי בסרטם של סלבה ולינה צ'פלין "אגף ההפלות". בין השנים 1999–2005 גילמה עובדת סוציאלית בשם פרידה בסדרת הטלוויזיה שביים חיים בוזגלו "זינזאנה".

ב-2002 גילמה את אימו של אלכס (אלכסנדר סנדרוביץ') בסרטם עטור הפרסים של סלבה ולינה צ'פלין "חצוצרה בואדי"; וגילמה לצד יוסף אבו ורדה את אימו של החוקר בני לוי (דני גבע) בסדרת הטלוויזיה שיצרו רשף לוי ושי כנות "תיק סגור". ב-2003 גילמה את שורה ב"היה או לא היה" - סרט טלוויזיה ישראלי בבימויים של סלבה ולינה צ'פלין המגולל את סיפור אהבתם של המשורר אלכסנדר פן ושחקנית תיאטרון הבימה חנה רובינא והחלה לגלם לצד עמוס לביא את השדכנית חווה-פרומה בטלנובלה החסידית שיצר דניאל טאוב וביים אבי כהן "החצר". באותה שנה השתתפה לצד שמואל שילה והוגו ירדן בסרטו של אמיר וולנסקי "דברים שלא אמרתי לך" ששודר בראשון בדרמה בערוץ 3, ועל משחקה בסרט זה הייתה מועמדת לפרס האקדמיה הישראלית לטלוויזיה לשחקנית הטובה ביותר בסרט טלוויזיה. ב-2004 גילמה את דיטה בטלנובלה "מיכאלה" ששודרה בערוץ הוט 3 של חברת הטלוויזיה בכבלים "הוט" וגילמה את נחמה בסרט "אהבה קולומביאנית" בבימויו של שי כנות על פי תסריט של רשף לוי. ב-2005 גילמה את כרמלה בסרט הטלוויזיה שביים דוד דרעי "חתה יסבח סבח"; גילמה את אמא של עילי (זהר ליבה) בטלנובלה "טלנובלה בע"מ"; גילמה את צביה בסרטו של אמיל בן שמעון "עד מדינה" ששודר ב"הוט" וגילמה את קלודט, אמה של מיכל (טלי שרון) בסרטה של מיה דרייפוס "ביקור חולים".

ב-2006 גילמה את פרופסור אלקלעי בסרטו של יהודה ג'אד נאמן "נוזהת אל-פואד". ב-2007 גילמה את אמה של זוהר (דניאלה קרטס) בסדרת הטלוויזיה "מסכים"; גילמה את ברוריה בסרט הטלוויזיה שביים לאון פרודובסקי "כמו דג בלי מים" ששודרה בערוץ 2, והחלה לגלם את עדנה פלדמן, אמו החורגת של נדב (יהודה לוי) בסדרת הטלוויזיה "הבורר" שיצרו שי כנות ורשף לוי. ב-2009 גילמה את נחמה בסדרת הטלוויזיה "סוזנה הבוכייה" שביימו סלבה ולינה צ'פלין ושודרה בהוט; השתתפה בסרטם של סלבה ולינה צ'פלין "מוקי בוערה"; השתתפה בסרטו של רוני ניניו "היו לילות" והשתתפה בסדרת הטלוויזיה שביים חיים בוזגלו "לחיות מחדש" המספרת את סיפורם של עולי ספינת המעפילים הראשונה ממרוקו "יהודה הלוי" בשנת 1947.

ב-2010 גילמה את גלינה בסדרת הטלוויזיה שביים איתן ענר "טקסי דרייבר". ב-2011 גילמה את אמו של נוח (שרון אלכסנדר) בסדרת הטלוויזיה "החולמים"; גילמה את רבקה לצד אנחל בונני, רודריגו גונזלס וולדימיר פרידמן בסרטו של יוחנן ולר "סלסה תל אביב" והשתתפה בסרטו של עידו פלוק "אף פעם לא מאוחר מדי" לצד עמי ויינברג. ב-2012 גילמה את אמו של איתמר (אייל אהרונוביץ') בסרטו של חיים בוזגלו "סרק סרק", וגילמה את מלכה בסדרת הטלוויזיה שביים רני סער וכתבה דניאלה לונדון דקל "יום האם".

בשנת 2014 גילמה את לודה, אמה של מרינה (ליאת אזר) בסדרה הדרמה קומית "70 מיליון סיבות לעושר" שכתב שמוליק לוי וביים אופיר בביוף.

בשנת 2023 שיחקה בסדרה "סובייצקה" בתפקיד מאשה, סבתה של ענת.

פילמוגרפיה
----------

### קולנוע

| סרט | במאי | תפקיד | שנה |
| --- | --- | --- | --- |
| אהבה בשלייקס | יוחנן (חורחה) ולר | לילי | 2019 |
| לשם שינוי | טלי אברהמי |  | 2018 |
| איביזה | שי כנות | אמא של ערן | 2015 |
| סרק סרק | חיים בוזגלו | מרים אורן | 2012 |
| אף פעם לא מאוחר מדי | עידו פלוק |  | 2011 |
| סלסה תל אביב | יוחנן ולר | אמא של יוני | 2011 |
| כמו דג בלי מים (סרט טלוויזיה) | לאון פרודובסקי | ברוריה | 2007 |
| נוזהת אל-פואד | יהודה ג'אד נאמן |  | 2006 |
| ביקור חולים (סרט סטודנטים) | מיה דרייפוס | אמא | 2005 |
| עד מדינה (סרט טלוויזיה) | אמיל בן שמעון | צביה | 2005 |
| חתה יסבח סבח (סרט טלוויזיה) | דוד דרעי | כרמלה | 2005 |
| אהבה קולומביאנית | שי כנות | נחמה | 2004 |
| היה או לא היה (סרט טלוויזיה) | סלבה צ'פלין, לינה צ'פלין | שורה | 2003 |
| חצוצרה בוואדי | סלבה צ'פלין, לינה צ'פלין | אמא של אלכס | 2001 |
| לנה | איתן גרין | לנה | 1982 |
| אות קין | אורי ברבש |  | 1982 |

### טלוויזיה

| סדרה | עונה | ערוץ | במאי | תפקיד | שנה |
| --- | --- | --- | --- | --- | --- |
| סובייצקה | 1 | כאן 11 | ענת סטלינסקי | מאשה | 2023 |
| 70 מיליון סיבות לעושר | 1 | ערוץ 2, שידורי קשת | אופיר בביוף | לודה | 2014 |
| בית המשאלות | 1 | הערוץ הראשון | חיים בוזגלו |  | 2013 |
| יום האם | 1 | ערוץ 2, שידורי קשת | רני סער | מלכה | 2012 |
| החולמים | 1 | ערוץ הילדים, HOT | שי קפון | אמא של נוח | 2011 |
| טקסי דרייבר | 1 | Yes הטלוויזיה בלוויין | איתן ענר | גלינה | 2010 |
| לחיות מחדש | 1 | הערוץ הראשון | חיים בוזגלו |  | 2009 |
| סוזנה הבוכיה | 1 | HOT | סלבה צ'פלין, לינה צ'פלין | נחמה | 2009 |
| החברים של נאור | 1 | ערוץ 10 | נאור ציון | גברת אלמליח | 2007 |
| מסכים | 1 | Yes הטלוויזיה בלוויין | יונתן גורפינקל, איתן ענר, דני סירקין | אמא של זוהר | 2007 |
| האקס המיתולוגי | 1 | ערוץ 2, שידורי קשת | סיגל אבין | רבקה פיריץ | 2007 |
| הבורר | 1-3 | HOT3 | שי כנות | עדנה פלדמן | 2007-2010 |
| אמא'לה | 1-2 | ערוץ 2, שידורי קשת | רם נהרי | זיוה | 2006-2007 |
| מעורב ירושלמי | 2 | ערוץ 2, שידורי קשת | יעקב גולדווסר, שי כנות | רופאה | 2006 |
| שלווה | 1 | ערוץ 2, טלעד | חיים בוזגלו | פציינטית | 2004 |
| מיכאלה | 1 | HOT3 | יצחק שאולי | דיטה | 2004 |
| החצר | 1 | ערוץ התכלת | אבי כהן | חווה-פרומה | 2003 |
| תיק סגור | 1 | ערוץ 10 | שי כנות, נתי אדלר | אמא של בני | 2002 |
| זינזאנה | 1-3 | ערוץ 2, טלעד | חיים בוזגלו | פרידה | 2000-2005 |
| קפה פריז | 3 | HOT | אמנון רובינשטיין | מנהלת בית הספר | 1998 |
| מרחב ירקון | 1 | ערוץ 2, טלעד | חיים בוזגלו | עובדת סוציאלית | 1997 |

קישורים חיצוניים
----------------

* פירה קנטר, במיזם "אישים" לתיעוד היצירה הישראלית
* פירה קנטר, במסד הנתונים הקולנועיים IMDb (באנגלית)
* פירה קנטר, באתר "אידיבי", מאגר הידע העברי לקולנוע ישראלי ועולמי
* פירה קנטר, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* פירה קנטר, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב

הערות שוליים
------------

1. 1 2  רן בן נון, סינדרלה חוזרת, חדשות, 11 באוגוסט 1992
2. ↑  חוה נובק, אחרי בכורה - עולים חדשים על עצמם, דבר, 17 במרץ 1982
3. ↑  חוה נובק, אחרי בכורה - עימות מול פני המוות, דבר, 3 במרץ 1983
4. ↑  חיים נגיד, השנקאיות, מעריב, 3 באוקטובר 1985
5. ↑  עטרה אופק, הצגה- בית ספר למכשפות, חדשות, 11 ביוני 1993
6. ↑  ציפי שוחט, עודד קוטלר יביים את לאורה ריבלין ודבל'ה גליקמן בתיאטרון גשר, באתר הארץ, 9 ביוני 2009
7. ↑  עכבר העיר, תיאטרון גשר מציג: שייקספיר ללא מילים והצגת ילדים במציאות מדומה, באתר הארץ, 25 באוקטובר 2017
8. ↑  אורי קליין, המלצה, באתר הארץ, 5 בינואר 2004
9. ↑  חולקו פרסי "ורד הכסף", מעריב, 1 באוקטובר 1982
10. ↑  גואל פינטו, ללא נוזהת אל פואד, גם ג'אד נאמן לא היה, באתר הארץ, 12 ביוני 2006
11. ↑  הארץ, רשת תקדיש את אפריל ליצירה ישראלית, באתר הארץ, 20 במרץ 2007
12. ↑  גילי איזיקוביץ, טקסי דרייבר: יובל סגל במושב הנהג, באתר הארץ, 5 במרץ 2010
13. ↑  אורי קליין, "אף פעם לא מאוחר מדי" נותר בגדר החמצה, באתר הארץ, 17 באוגוסט 2012
14. ↑  ניב שטנדל, עכבר העיר, מרוממה באהבה: ערוץ 1 מחפש צופים, באתר הארץ, 18 בנובמבר 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009348840505171
* VIAF: 14161149691234941465
* WorldCat (עם VIAF): 14161149691234941465

 |